Den nordjyske stålgigant er kommet ud af 2022 med et tab på knap 300 millioner kroner.

Det går i øjeblikket mindre godt for stålgiganten Bladt Industries. I hvert fald er de kommet ud af 2022 med tab på knap en million kroner om dagen. Det skriver Finans. Regnskabet for den nordjyske virksomhed, der specialiserer sig i stålkonstruktioner primært til vindenergisektoren, har nemlig offenliggjort deres årsregnskab onsdag. Og det viser blodrøde tal på bundlinjen. Ifølge Finans har pressede forsyningskæder, stigende råvarepriser, en grøn omstilling som lader vente på sig og juridiske tvister givet Bladt Industries et underskud på 294,3 millioner kroner i 2022. Og virksomheden har leveret underskud på underskud siden 2018. Men der er øjensynligt ikke de store panderynker at spore hos firmaets administrerende direktør, Michael Glavind-Kristensen. - Vores finansielle resultat for 2022 levede ikke op til vores forventninger, og det siger sig selv, at det ikke er tilfredsstillende, skriver han i et e-mailsvar til mediet. - Der er dog nu god fremdrift, og vi ser fortsat forbedringer i produktionen, ligesom der også er god fremdrift på andre kundeprojekter. Bladt Industries blev 10. juli solgt til CS Wind , der er verdens største producent af vindmølletårne. Og det er med til at overbevise den administrerende direktør om, at Bladt Industries er på vej i den rigtige retning, skriver han videre til Finans. Bladt Industries har 438 ansatte.